Verdensballetten er bare vokset og vokset, og når der den 17. juli præsenteres endnu en omgang af den populære forestilling ved Den Tilsandede kirke, kan balletten også fejre jubilæum i Skagen. Men det er ikke det eneste, de kan fejre. Dronning Margrethe og Prins Henriks Fond har nemlig tildelt Verdensballetten 50.000 kroner. Regentparret har selv flere gange overværet forestilling, og meget vidner da også om, at de må være særdeles glade for arrangementet. Det er i hvert fald fjerde gang, de vælger at støtte balletten. - Vi er meget taknemmelige, over at Dronning Margrethes og Prins Henriks Fond igen har betænkt os med en donation. Jeg glæder mig meget over, at det i år bliver til et gensyn med den ballet som Prins Henrik var med til at skabe. Det er en lille perle skabt over et meget personligt digt fra Prinsens hånd, lyder det fra Verdensballettens leder, operasanger Jens-Christian Wandt. De medvirkende til forestillingen er solodansere fra The Royal Ballet of London og Statsballetten i Berlin. Derudover medvirker operasangeren Susanne Elmark og duoen Walentin & McKenzie.

Opsummering:
Verdensballetten får en økonomisk indsprøjtning på 50.000 kroner fra Dronning Margrethe og Prins Henriks Fond.